Na temelju članka 19. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 33. stavka 1. točke 16. Statuta Općine Jelenje („Službene novine Općine Jelenje“ broj 59/23), Općinsko vijeće Općine Jelenje na 17. sjednici održanoj dana 21. prosinca 2023. donijelo je

**ODLUKU**

**O POSEBNIM POTPORAMA OPĆINE JELENJE**

**I. OPĆE ODREDBE**

**Članak 1.**

Ovom se Odlukom utvrđuju korisnici Odluke, posebne potpore koje osigurava Općina Jelenje (u daljnjem tekstu: Općina) te nadležnost i postupak za ostvarivanje tih prava.

**Članak 2.**

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 3.**

Poslove u svezi ostvarivanja prava na posebne potpore propisane ovom Odlukom obavlja Jedinstveni upravni odjel.

**Članak 4.**

Sredstva za ostvarivanje prava temeljem ove Odluke osiguravaju se u Proračunu Općine.

**Članak 5.**

Prava temeljem ove Odluke ne može ostvariti korisnik koji ta prava ostvaruje po drugoj osnovi.

**II. KORISNICI POSEBNIH POTPORA**

**Članak 6.**

Korisnici posebnih potpora utvrđenih ovom Odlukom mogu biti:

– hrvatski državljani koji imaju prebivalište na području općine Jelenje najmanje jednu godinu u trenutku podnošenja zahtjeva, osim ako se za ostvarenje pojedinog prava ne traži dulji ili kraći period,

– stranci sa stalnim boravkom i dugotrajnim boravištem na području općine Jelenje,

– osobe bez državljanstva s privremenim i stalnim boravkom i dugotrajnim boravištem na području općine Jelenje,

– stranci pod supsidijarnom zaštitom, azilantima i strancima pod privremenom zaštitom s prebivalištem na području općine Jelenje, kojima je međunarodna zaštita odobrena posebnim propisom.

**III. POSEBNE POTPORE**

**Članak 7.**

Ovom se Odlukom utvrđuju posebni oblici potpore kako slijedi:

1. Potpora za novorođeno dijete,
2. Poklon paketi za djecu od navršene 1. godine života do polaska u 1. razred osnovne škole povodom blagdana Svetog Nikole,
3. Sufinanciranje radnih bilježnica i školskih potrepština za učenike osnovne škole,
4. Sufinanciranje produženog boravka i cjelodnevne nastave učenika razredne nastave,
5. Sufinanciranje prehrane za dojenčad i savjetovališta za prehranu dojenčadi,
6. Financiranje javnog prijevoza dobrovoljnim darovateljima krvi,
7. Sufinanciranje prijevoza u visini od 33% pokazne karte za redovne studente,
8. Financiranje preventivno-dijagnostičkih pregleda,
9. Financiranje tečaja za trudnice / škole za roditelje,
10. Potpora za djecu s teškoćama u govoru i drugim razvojnim teškoćama.

Iznos za posebne potpore za koje nije utvrđena visina potpore ovom Odlukom, utvrđuje općinski načelnik posebnom odlukom, u visini sredstava raspoloživih u Proračunu.

1. **Potpora za novorođeno dijete**

**Članak 8.**

Pravo na potporu za novorođeno dijete ostvaruje roditelj, podnositelj zahtjeva:

1. za prvo dijete u iznosu od 300,00 EUR;

2. za drugo dijete u iznosu od 400,00 EUR;  
3. za treće i svako daljnje dijete u iznosu od 500,00 EUR.

Pravo na novčanu pomoć iz stavka 1. točke ovog članka mogu ostvariti roditelji novorođenog djeteta uz uvjet prijavljenog prebivališta djeteta i oba roditelja na području Općine Jelenje.

Iznimno od prethodnog stavka kod jednoroditeljskih obitelji potpora se može odobriti ako jedan od roditelja nema prebivalište na području Općine Jelenje, ako podnositelj zahtjeva dostavi potvrdu od jedinice lokalne samouprave gdje drugi roditelj ima prijavljeno prebivalište kojom će dokazati da nije dobio niti zatražio naknadu za novorođeno dijete za koje traži potporu od Općine Jelenje.

**Članak 9.**

Zahtjev za ostvarenje prava na potporu za novorođeno dijete podnosi se najkasnije do navršene jedne godine života djeteta. Zahtjevu se prilaže rodni list djeteta i potvrda o prebivalištu roditelja.

**2. Poklon paketi za djecu od navršene 1. godine života do polaska u 1. razred osnovne škole povodom blagdana Svetog Nikole**

**Članak 10.**

Pravo na poklon paket povodom blagdana Svetog Nikole ostvaruju sva djeca s prebivalištem na području općine Jelenje od navršene 1. godine života do polaska u 1. razred osnovne škole.

Posebnu odluku o vrijednosti poklon paketa donosi općinski načelnik svake godine ovisno o osiguranim sredstvima u proračunu te planiranom sadržaju paketa, sastavni dio koje je popis djece koja ostvaruju pravo na poklon paket. Jedinstveni upravni odjel sastavlja popis djece koja ostvaruju navedeno pravo temeljem raspoloživih podataka i javnog poziva koji se objavljuje na oglasnim pločama i web stranici općine Jelenje.

**3. Sufinanciranje radnih bilježnica i školskih potrepština za sve učenike osnovne škole**

**Članak 11.**

Pravo na poklon bon za kupnju školskih bilježnica i drugih obrazovnih materijala ostvaruje roditelj učenika osnovne škole, uz uvjet da učenik ima prebivalište na području općine Jelenje.

Zahtjev za ostvarivanje prava iz stavka 1. ovog članka može se podnijeti do od 1. srpnja do 30. rujna tekuće godine. Jedinstveni upravni odjel pripremiti će popis roditelja koji ostvaruju navedeno pravo temeljem primljenih zahtjeva i drugih raspoloživih podataka.

Posebnu odluku o vrijednosti poklon paketa donosi općinski načelnik ovisno o osiguranim proračunskim sredstvima. Popis iz stavka 3. ovog članka čini sastavni dio odluke.

**4. Sufinanciranje produženog boravka i cjelodnevne nastave učenika Osnovne škole Jelenje-Dražice**

**Članak 12.**

Općina Jelenje sufinancira program produženoga boravka učenika od 1. do 4. razreda Osnovne škole Jelenje-Dražice za pedagošku godinu u iznosu utvrđenom odlukom općinskog načelnika za svaku školsku godinu, a ovisno o broju učenika korisnika produženog boravka odnosno cjelodnevne nastave s prebivalištem na području općine Jelenje i procijenjenom trošku provedbe programa primljenom od Osnovne škole Jelenje-Dražice.

Sufinancirani iznos iz stavka 1. uplaćuje se na račun Osnovne škole Jelenje Dražice temeljem sklopljenog ugovora po ispostavljenom računu.

**5. Sufinanciranje prehrane za dojenčad i savjetovališta za prehranu dojenčadi**

**Članak 13.**

Općina Jelenje sufinancira Program savjetovališta za prehranu dojenčadi i prehranu dojenčadi, roditeljima koji imaju prebivalište na području općine Jelenje.

U sklopu programa iz stavka 1. ovog članka roditelji imaju pravo na:

1. korištenje usluge Savjetovališta za prehranu dojenčadi Doma zdravlja Primorsko-goranske županije,
2. pravo na poklon bon za adaptirano mlijeko i gotovu hranu za dojenčad.

Sufinancirani iznos iz stavka 1. uplaćuje se na račun Doma zdravlja Primorsko goranske Županije, temeljem sklopljenog ugovora po ispostavljenom računu. Pravo se ostvaruje na temelju zahtjeva korisnika kojem se prilaže potvrda o prebivalištu i rodni list djeteta.

Visina iznosa definira se ugovorom ovisno o planiranim sredstvima u Proračunu.

Sukladno zakonu, dojenčadi se smatra dijete do 1 godinu života.

**6. Financiranje javnog prijevoza dobrovoljnim darovateljima krvi,**

**Članak 14.**

Pravo na financiranje javnog prijevoza dobrovoljnim davateljima krvi do IV. zone ovisno o prebivalištu ostvaruje Korisnik ukoliko zadovolji slijedeće uvjete:

a) muškarac, ukoliko je krv darivao 30 puta i više i

b) žena, koja je krv darivala 20 puta i više.

Status i broj darivanja krvi dobrovoljnog davatelja krvi dokazuje se potvrdom izdanom od strane Crvenog križa. Pravo se ostvaruje temeljem zahtjeva korisnika kojem se prilaže potvrda o prebivalištu i preslika knjižice darovatelja krvi.

**7. Sufinanciranje prijevoza u visini od 33% pokazne karte za redovne studente**

**Članak 15.**

Pravo na sufinanciranje javnog prijevoza studenata do IV. zone ovisno o prebivalištu za akademsku godinu, računajući od 01. listopada tekuće godine do 31. srpnja iduće godine ostvaruju studenti s prebivalištem na području Općine u visini od 33% cijene karte ukoliko sredstva nisu osigurana u proračunu Republike Hrvatske / Primorsko goranske županije.

Pravo se ostvaruje temeljem zahtjeva Korisnika uz koji se predaje potvrda o potvrda o prebivalištu i potvrda o statusu redovitog studenta.

**8. Preventivno-dijagnostički pregledi**

**Članak 16.**

Općina Jelenje financira specijalističko ultrazvučnu dijagnostiku, pregled madeža te druge preventivno – dijagnostičke preglede u skladu s osiguranim sredstvima u Proračunu i sklopljenim ugovorom s pružateljem usluge.

Financirani iznos iz stavka 1. ovog članka uplaćuje se izravno na račun pružatelja usluga temeljem sklopljenog ugovora po ispostavljenom računu.

Pravo na preglede iz prethodnog članka ostvaruje se isključivo uz preporuku obiteljskog liječnika, po zahtjevu korisnika, a na način predviđen ugovorom s pružateljem usluga.

**9. Financiranje tečaja za trudnice / škola za roditelje**

**Članak 17.**

Općina Jelenje financira pohađanje tečaja za trudnice i škole za roditelje.

Pravo pohađanja tečaja imaju trudnice s prebivalištem na području općine Jelenje.

Visina iznosa financiranja definira se ugovorom s pružateljem usluga ovisno o planiranim sredstvima u Proračunu.

Financirani iznos uplaćuje se pružatelju usluga, temeljem sklopljenog ugovora po ispostavljenom računu.

1. **Potpora za djecu s teškoćama u govoru i drugim razvojnim teškoćama**

**Članak 18.**

Pravo na financiranje logopedskih vježbi ostvaruju djeca s teškoćama u govoru temeljem dijagnoze mjerodavnog tijela o potrebi provođenja logopedskog tretmana ili mišljenje liječnika pedijatra ili specijaliste školske medicine ili logopeda, odnosno zdravstvene ustanove.

Logopedske vježbe organizira i provodi ovlašteni pružatelj usluge temeljem posebnog ugovora između Općine i pružatelja.

Općinski načelnik donosi posebnu odluku o načinu ostvarivanja prava korisnika te o financiranju, odnosno sufinanciranju tretmana, ovisno o broju djece i raspoloživim sredstvima osiguranim u Proračun.

**IV. ZAVRŠNE ODREDBE**

**Članak 19.**

Postupak ostvarivanja prava na posebne potpore pokreće se na zahtjev korisnika ili po službenoj dužnosti.

Uz zahtjev za pokretanje postupka za ostvarivanje prava na posebne potpore podnositelj je dužan predočiti Jedinstvenom upravnom odjelu odgovarajuće isprave odnosno dokaze potrebne za ostvarivanje prava utvrđenih ovom Odlukom.

Jedinstveni upravni odjel može odlučiti da se posebno ispitaju relevantne činjenice i okolnosti od kojih zavisi ostvarivanje pojedinačnog prava.

**Članak 20.**

Korisnik prava utvrđenih ovom Odlukom, dužan je prijaviti Općini Jelenje svaku promjenu činjenica i okolnosti, koje su bile odlučujuće za donošenje rješenja o ostvarivanju prava, utvrđenih ovom Odlukom, u roku od osam dana od dana nastanka.

**Članak 21.**

Korisnik koji je ostvario neko pravo propisano ovom Odlukom, dužan je vratiti stečeno bez osnova, ako je:

- na temelju neistinitih ili netočnih podataka za koje je on znao ili morao znati da su neistiniti i/ili netočni odnosno na drugi protupravan način ostvario pravo koje mu ne pripada,

- ostvario pravo zbog toga što on nije prijavio promjenu koja utječe na gubitak ili opseg prava za koju je on znao ili je morao znati.

**Članak 22.**

Ova Odluka stupa na snagu osmog dana od dana objave u „Službenim novinama Općine Jelenje“.

KLASA: 024-04/23-01/8

URBROJ: 2170-20-03-01/03-23-8

Dražice, 22. prosinca 2023.

PREDSJEDNICA OPĆINSKOG VIJEĆA

OPĆINE JELENJE

Izabela Nemaz